吳煥章送行
作者：姜特立
朝代：宋

paragraphs: 素行躬韋布，長材轢搢紳。
老成吾甚畏，競爽爾誰鄰。
半刺人稱屈，全牛技未伸。
難兄曾託契，薄宦偶同寅。
和韵長愁險，開樽屢飲醇。
高談烘白晝，妙舞艷青春。
方幸交情密，還欣道義親。
到家才旦暮，回首遽參辰。
越榜驚行速，吳牋荷寄頻。
施松從此始，折柳竟無因。
指日騰夷路，茲時記故人。
聊憑五字句，千里話慇懃。